Else Marie Mortensen (S), 1998-10-20:
Det emne, som L 43 beskæftiger sig med, nemlig prostitution, er omgivet af mange myter, tabuer og fordomme.
Det har også præget den offentlige debat op til den her første behandling.
Der er vist ikke den pressemæssige vinkel, der ikke har været anlagt for at belyse prostitution.
Det handler selvfølgelig om, at myter og tabuer sælger godt, men det er sjældent, at nogen beskæftiger sig med den kendsgerning, at der altid er to parter i en prostitutionshandel, nemlig den prostituerede og kunden eller rettere sagt måske mere korrekt: Den prostituerende.
Det er også sjældent, at der er nogen, der beskæftiger sig med de forskellige lag og de forskelle, der er i problemstillingerne individuel prostitution og begrebet prostitution.
Baggrunden for lovforslaget er en klar deling af disse problemfelter, og derfor er retsvirkningerne også vidt forskellige.
Der er mange ting, vi ikke ved eller har en meget begrænset viden om på de her områder.
Derfor er jeg også glad for, at satspuljeforligspartierne for halvandet år siden enedes om at afsætte midler til PRO-Centret, så vi kan fortsætte det forebyggende arbejde, rådgivningsarbejdet, det internationale samarbejde og indsamlingen af viden på det her område.
Endelig håber vi også at kunne initiere noget egentlig forskning på nogle af de mere tilgrundliggende samfundsmæssige forhold, der gør sig gældende.
Noget af det, vi ved, er imidlertid, at skadevirkningerne ved prostitution er større, jo tidligere prostitutionsdebut der er tale om.
Det afspejler sig også i forslaget.
Med det udgangspunkt, at vi betragter det første lag i problemstillingen, dvs. den individuelle prostitution, som et socialt problem eller måske mere korrekt som et symptom på et socialt problem, finder vi det rigtigt at ophæve den sidste rest af kriminalisering af den enkelte prostituerede.
bestemmelse.
Når den ikke er blevet ophævet for længe siden, er det efter min opfattelse, fordi det hænger sammen med, at samme paragraf alt andet lige har ydet en vis beskyttelse af den individuelle prostituerede, selv om det naturligvis har været svært at få øje på for den, som det handler om.
Det har vi levet med, fordi der ikke har været et ordentligt, et andet alternativ.
Med lovforslaget, som det er udformet fra justitsministeren nu, er det lykkedes at kombinere afkriminaliseringen af den individuelle prostituerede med den beskyttelse, idet det i overgangsbestemmelserne understreges, at prostitution ikke er et legalt erhverv, der kan implementeres og anvendes i anden lovgivning, eksempelvis a-kasselovgivning og selskabslovgivning.
Jeg nævnte tidligere, at der er to parter i en prostitutionshandel, nemlig den prostituerede og den prostituerende.
Der er altså tale om to mennesker, der hver for sig er nødt til at tage ansvaret for egne handlinger.
Det kan vi nok ikke hindre eller udrydde, uanset hvad vi ellers mener om det, når det drejer sig om voksne mennesker, men det er efter vores opfattelse ikke acceptabelt, når det drejer sig om børn og unge under 18 år.
Derfor har vi også stor sympati for den del af forslaget, der går ud på at kriminalisere kunder til prostituerede, der ikke er fyldt 18 år.
Vi mener, at vi som samfund bør gøre, hvad det er muligt for at forebygge prostitutionsdebuten blandt helt unge, hvilket i øvrigt også er helt i overensstemmelse med FN's konvention om børns rettigheder.
Jeg er specielt glad for at have modtaget høringssvaret fra Østersøkommissær Ole Espersen, der understreger den alvorlige dimension i den internationalt organiserede kriminalitet, og det understreger også alvoren i problematikken.
Der er ingen tvivl om, at vi har at gøre med et område, der både aktuelt og potentielt rummer meget international kriminalitet.
Efter min opfattelse er vi som nationalt parlament forpligtet til at ajourføre og klargøre lovgivningen, hvis den udøvende myndighed skal have en chance for at dæmme op for udviklingen, pågribe bagmændene og hjælpe ofrene.
Det fremgår specielt af en lang række høringssvar fra interesseorganisationer som Ligestillingsrådet og Danske Kvinders Nationalråd, at man ikke finder beskyttelsen af de unge vidtgående nok.
Det håber jeg på en positiv og konstruktiv debat i udvalget om.
Fra Socialdemokratiets side ser vi frem til udvalgsarbejdet, og som det fremgår, støtter vi justitsministerens forslag.